Ek voel skuldig ... en nou? - www.bybelkennis.co.za
God wil nie hê dat sy kinders skuldig moet voel nie. Tog het meeste van ons op een of ander stadium skuldgevoelens. Hoe kan ons vry kom van hierdie skuldgevoelens?
Identifiseer die oorsaak van jou skuldgevoelens
Maak seker; maak seker of jou skuldgevoelens nie vals is nie. God veroordeel ons nie vir dinge buite ons beheer nie. Jy moet eers jou skuldgevoelens in die oopte lê voordat jy hulle kan hanteer.
Besef dat God se genesing van sonde volledig is.
Dit geld ook vir sondes van die verlede. Julle was mos eers geestelik dood. Almal kon die sien uit wat julle verkeerd gedoen het. Op daardie stadium het Christus nog nie van julle sondige natuur ontslae geraak nie. Julle was geestelik nog nie besny nie. Toe verander dinge! Soos God Jesus lewendig gemaak het, het Hy julle saam met Hom lewe gegee. “Maar wat van alles wat ons verkeerd gedoen het?” kan julle vra. Wel, genadiglik hou God niks meer teen ons nie (Kolossense 2:13). God gee dus aan elkeen van ons ‘n tweede kans. Ek sal al die dinge oorsien wat hulle verkeerd gedoen het en hulle foute sal My nie meer pla nie (Hebreërs 8:12); En Hy voeg verder nog dit by: “Aan al die verkeerde dinge wat julle gedoen het, sal Ek My nie meer steur nie” (Hebreërs10:17). Soos ons rekenaars het God ‘n delete sleutel.
Dank God vir jou vergifnis al voel jy nog skuldig
As ons egter voor God erken dat ons foute gemaak het en nooit weer dieselfde foute wil maak nie, sal God van sy kant af heeltemal van ons sondes vergeet. Hy sal ons ook geestelik skoon was van alles waarvan Hy nie hou nie. Glo dit maar,want God bly getrou aan sy beloftes en doen wat reg is (1 Johannes 1:9). Vergifnis is wat God reeds gedoen het om die verhouding tussen ons en Hom te herstel. Reiniging (skoon was) is dit wat God doen om seker te maak dat ons weet dat ons vergewe is.
Soek genesing in al jou persoonlike verhoudings
Om ons verhouding met God te herstel, is primêr. Dit moet egter daartoe lei dat ons ons verhouding met ons naaste ook regstel.
Skuldgevoelens is ‘n groot probleem – vir ons gesondheid, maar veral vir ons geestelike welstand. Stel vas presies hoekom jy skuldig voel en gaan na God daarmee … sy genesing is volledig.